本作品收录于"曝书亭集/卷70"
康熙三十有八年冬,天子念河淮未乂,岁漕后期,既任都御史总其务,又分命廷臣往鸠厥工.于是工部左侍郎长洲顾公出视高家堰,时河流日淤,淮泗水无所趋,洪泽泛滥,堰易溃.公相度悁劳,不避寒暑风雨,疏陈事宜,未底绩而病矣.旋奉诏还京师,犹力疾治事.天子班朝,见公羸弱不支,天语垂问,公对以实.退乃请假,且言臣早孤,惟母是依,教臣力学,甫通籍.母故,窀穸卑湿,骨肉未安,伏请放还迁葬,天子许焉.归改卜宅兆于官山坞祖墓之旁,疾发,卒于里第.天子闻公逝,命礼臣给恤典,谕祭一坛,予治葬银两,朝野叹息.以公克全臣子始终之义,可谓忠且孝矣.
公讳藻,字懿朴,号观庐,先世自无锡迁县之翰泾.曾祖某,不仕.祖某,考某,皆学官弟子.三世以公贵诰赠光禄大夫.妣一品太夫人宋氏.公自康熙十四年举于乡,明年会试中式,赐进士出身,改庶吉士.闻母丧回籍,二十一年,服除,授翰林院编修.会试充同考官.二十六年,任日讲官,知起居注.二十八年,以右春坊右赞善兼翰林院检讨,洊升侍讲.明年秋,出典江西乡试.冬,提督顺天等处学政.寻迁兵部督捕右理事官,再擢内阁学士,兼礼部侍郎,仍提督学政.三十六年,敕使陕西祭告轩辕陵.明年冬,升工部右侍郎,寻转左侍郎,累加三级,覃恩进阶光禄大夫.
公于朝,守厥职必诚必敬,纂修两朝圣训玉牒,领方略馆副总裁,充殿试收卷读卷官,皇太子大婚册封使,人咸逊其勤敏.及司记注,译国书尤详且确.先是,儒臣提督学政设公廨于京师.岁时得与朝会,其后人皆自便.一出按部,多留畿辅.公试士有间,亟还邸第.上有召,立至阙下,备顾问,以是主眷日隆.禁中语虽家人不得闻,在内阁参预机务者六年,奏对进退,不失尺寸,尝侍保和殿,御试经史论赋应制诗.又尝召入瀛台,试理学真伪论,"丰泽园赋",悉称上旨.
公书法尤精,在米芾,赵孟𫖯间,尝奉命书御屏金笺,又书"泉林碑""福陵昭陵神功圣德碑".上览公书,辄称善,宝章宸翰,上尊珍果.宫花之赐,便蕃优渥,公当之愈谦抑.一言一事,必曰如何如何,曾未扬扬自得也.视学政,大要端士习,修黉序,正文体,杜请托,表节烈,维风俗,故每试甄综得人.理部务,相视南北河,恤徒夫,审勾股,节浮羡,核支销,令不烦而商民以不病,遇大廷会议,公未出辞.先和其气,有未便,不显立异同徐以微言喻之.导之以正,议定公未尝居其功,盖公律己甚严,无所依倚,与人接,和平乐易.佥以此交爱公,卑尊长幼,末有毁之者.
公于家孝且友,抚兄弟子皆有恩,姻党有急难,倾囊应之不惜.平生无货财声色之嗜,博弈之娱,以是门无杂宾,从游着录者,力为游誉,约束傔仆惟谨.邻里乡党安之,及公卒,巷无歌者,舂为罢相.
公生于顺治三年月日,考终于康熙四十年月日,享年五十有六.夫人宋氏,太子太傅吏部尚书文华殿大学士谥文恪公讳德宜长女,诰封一品夫人,有贤行.公无子,以弟之子某为嗣,宋夫人抚之如已出也.彝尊入史馆,于公为后进,公僚友相遇,不以前辈自矜,既与公比屋居宣北坊海波寺街,谭宴尤数,故知公独详.及葬,因某之请,铭公之藏,其辞曰:
地有土薮,吴越具区.演为长洲,淑气所储.克生顾公,才与德俱.为玉为谷,如金如瑜.既举于乡,墨榜斯荐.其惟吉士,擒文翰院.班以蛾眉,簪笔朵殿.鹤珝螭坳,恒陪密宴.南宫校士,西江持衡.网海珊瑚,采山豫章.圣有谟训,大烈孔扬.宗有宝牒,皞于星潢.公之于文,不雕而琢.务去陈言,兼屏伪学.公之于诗,寄情高邈.譬锦辞机,蜀江是濯.公之于书,迥与俗殊.丰者不媚,瘦者不枯.三真六草,惟意所如.群工交让,帝心是愉.公之诲人,先以制行.士风克淳,民志乃定.率之以躬,周诚程敬.廓矣皇图,人文雅正.天子有召,立造于朝.虽在归沐,曾不逍遥.拜赐于宫,夙驾于郊.德隅愈下,协恭群僚.爰职论思,帝尤注意.旋舍文书,入赞机事.帝曰咨汝,不懈于位.乃擢司空,尚书之次.公佩苍玉,班于六卿.相彼琴瑟,必张而更.诞厘积弊,允明且清.为法可久,绌者使盈.帝曰往哉,悯兹淮浦.高堰未固,汝其安堵.公度原隰,堰工修举.帝曰归哉,仍掌邦土.仕者之进,间有附援.公也不阿,以慎屡迁.惟口出好,或失则愆.公也勤密,省树不言.盈廷论议,是非噂遝.众人哓哓,公也讷讷.徐规以道,非由捭阖.大猷是经,古训是合.公虽尽瘁,不敢引还.天子心恻,讶其清孱.舍彼旅月,返于家山.君亲大义,庶几克完.弟子犹子,为公之嗣.卜筮既偕,斧屋攸𪟝.树之丰碑,枌榆梧梓.我铭不诬,昭诸后世.